Gulskogen idrettspark

Gulskogen idrettspark, populært kalt Banen, er et idrettsanlegg for fotball og bandy på Gulskogen i Drammen. Idrettsparken ble anlagt i 1950 og består nå av en gressbane og to kunstgressbaner, begge er oppvarmet. Det finnes for tiden ingen isflate vinterstid her. Tidligere var den ene banen islagt gjennom vinterperioden.

Gulskogen idrettspark er hjemmebanen til Strømsgodset Idrettsforenings aldersbestemte lag, og idrettsforeningens klubbhus ligger på anlegget. Fram til Strømsgodset rykket opp til eliteserien i fotball i 1966 spilte klubben alle sine hjemmekamper på banen. Gulskogen idrettspark var finalested for NM-finalene i bandy i 1965 og 1968.

Historie
Fra og med stiftelsen i 1907 hadde egen bane vært en prioritert oppgave for Strømsgodset IF. Klubben lyktes i 1919 å anlegge en grusbane i tilknytning til Rødskog skole, og den kunne tas i bruk den påfølgende sommeren. I årene som fulgte var det planer om å forbedre banen, men disse strandet. Etter krigen lå banen brakk, og det ble bestemt å skaffe til veie et helt nytt anlegg. 21. mai 1946 vedtok Skoger herred å kjøpe en tomt, og selv om naboene protesterte ble arbeidet satt i gang i 1947. Banen ble åpnet 2. juli 1950. Til å begynne med var det også løpebane for friidrett, men denne ble etter hvert fjernet. Midt på 1980-tallet ble det lagt kunstgress, men denne ble kort tid etter erstattet med grus. Ny kunstgressbane ble anlagt i 2004 (erstattet i 2011), kunstgress med undervarme kom i 2005, og i 2006 ble ny gressbane åpnet.

Garderobebygg ble oppført i 1956. Strømsgodsets klubbhus brant i 1987 og ble gjenoppbygd året etter.

Referanser

Eksterne lenker
 Gulskogen idrettspark (Drammen kommunes nettsider)

Idrettsanlegg i Drammen
Bandybaner i Norge
Strømsgodset Idrettsforening